ሪፖርት | ባህርዳር ከተማ ተከታታይ ድሉን አስመዝቧል
በኢትዮጵያ ፕሪምየር ሊግ 7ኛ ሳምንት ሀዋሳ ላይ ቀን 8:00 ሰዓት ደቡብ ፖሊስን ከባህር ዳር ከተማ ያገናኘው ጨዋታ በጣና ሞገዶቹ 1-0 አሸናፊነት ተጠናቋል።ባለሜዳዎቹ ደቡብ ፖሊሶች ወላይታ ድቻን ከገጠመው ስብስብ መካከል አራት ቅያሪዎችን በማድረግ በሳምሶን ሙሉጌታ፣ ዘርይሁን አንሼቦ፣ ቢኒያም አድማሱ እና መስፍን ኪዳኔ ምትክ አናጋው ባደግ፣ አዳሙ መሐመድ፣ ሙሉዓለም ረጋሳ እና ዘላለም ኢሳይያስን ሲጠቀሙ በባህር ዳር ከተማ በኩል ኢትዮጵያ ቡናን ከረታው ስብስብ ሙሉ በሙሉ ሳይቀይሩ የዛሬውን ጨዋታ ጀምረዋል። በጥቂት ደጋፊዎች እና በኢትዮጵያ ብሔራዊ መዝሙር ታጅቦ የተጀመረው ጨዋታ የሜዳ ላይ እንቅስቃሴው ሳቢ ያልሆነ ነበር። ደቡብ ፖሊሶች በርካታ ያለቀላቸው አጋጣሚዎችን በማግኘት የተሻሉ ቢሆኑም ኳስን ከመረብ ለማገናኘት ግን በተደጋጋሚ ሲቸገሩ ተስተውሏል። በአንፃሩ ባህር ዳሮች በሙሉ ደቂቃው ያደረጉት ሶስት ሙከራ ብቻ ቢሆንም አንዷን ወደ ግብነት ቀይረው ውድ ሦስት ነጥቦችን አሳክተዋል። 
ከእረፍት መልስ ባህር ዳር ከተማዎች በመጀመሪያ አጋማሽ ካሳዩት ደካማ እንቅስቃሴ አሻሽለው ሲገቡ እና ፖሊሶች ግን አሁንም የግብ በሩን በተደጋጋሚ በመፈተሹ ረገድ የተሻሉ የነበሩ ቢሆኑም በግብ ጠባቂው ምንተስኖት አሎ ጥረት ግብ ሳይሆኑ ቀርተዋል። በመልሶ ማጥቃት ለመጫወት ጥረት ያደረጉት ባህርዳሮች ጥረታቸው በጎል ታጅቦ 64ኛው ደቂቃ ላይ ወሰኑ ዓሊ የግሉን ጥረት ተጠቅሞ በግራ የፖሊስ የግብ ክልል እየገፋ ገብቶ የዳዊት አሰፋን መውጣት ተመልክቶ በማስቆጠር እንግዶቹን ቀዳሚ አድርጓል። ባህርዳሮች ከዚህች ግብ በኋላ ውጤታቸውን ለማስጠበቅ በመከላከሉ ላይ ሲጠመዱ ደቡብ ፖሊሶች በበረከት ይስሀቅ፣ ብሩክ ኤልያስ፣ አናጋው እና የተሻ አማካኝነት ተጨማሪ የግብ እድሎችን መፍጠር ችለዋል። በ80ኛው ደቂቃ አናጋው ባደግ የሰጠውን ኳስ መስፍን ኪዳኔ አገባው ሲባል ምንተስኖት የመለሰበት እና በረከት ይስሀቅ አስቆጥሮ ከጨዋታ ውጭ የተባለበት አጋጣሚዎችም አስቆጪ ነበሩ።  
ጨዋታው በባህር ዳር ከተማ 1-0 አሸናፊነት መጠናቀቁን ተከትሎ ከሜዳቸው ውጪ ሁለተኛ ድላቸውን ማስመዝገብ የቻሉት የጣና ሞገዶቹ በ11 ነጥብ አራተኛ ደረጃ ላይ መቀመጥ ችለዋል። 